《送庐山茶与陈大监》
宋代·释宝昙

庐山瘦入骨，草木无华滋。
啼鸟消息真，春风仅如斯。
山翁少润色，玉雪空自奇。
舌端有小苦，谏味颇似之。
密云天人际，一金无半规。
譬如脍麟凤，虽贵不伐饥。
午窗万松声，清寒初上眉。
口香唾茧纸，真是活国医。
为我只饮此，勿饮甘如饴。

作者简介：释宝昙（一一二九～一一九七），字少云，俗姓许，嘉定龙游（今四川乐山）人。幼习章句业，已而弃家从一时经论老师游。后出蜀，从大慧于径山、育王，又从东林卐庵、蒋山应庵，遂出世，住四明仗锡山。归蜀葬亲，住无为寺。复至四明，为史浩深敬，筑橘洲使居，因自号橘洲老人。宁宗庆元三年示寂，年六十九（本集卷一○《龛铭》）。昙为诗慕苏轼、黄庭坚，有《橘洲文集》十卷。《宝庆四明志》卷九有传。　宝昙诗，以日本东山天皇元禄十一年戊寅织田重兵卫仿宋刻本（藏日本内阁文库）为底本。集外诗附于卷末。